BG Официален вестник на Европейския съюз C 19/1

СТАНОВИЩЕ НА ЕВРОПЕЙСКАТА ЦЕНТРАЛНА БАНКА

от 11 януари 2010 година

относно предложение за директива на Европейския парламент и на Съвета за изменение на

Директива 2003/71/ЕО и Директива 2004/109/ЕО

(CON/2010/6)

2010/C 19/01

Въведение и правно основание

На 14 октомври 2009 г. Европейската централна банка (ЕЦБ) получи искане от Съвета на Европейския съюз за становище относно предложение за директива на Европейския парламент и на Съвета за изменение на Директива 2003/71/ЕО относно проспекта, който следва да се публикува, когато публично се предлагат ценни книжа или когато се допускат ценни книжа до търгуване, и за изменение на Директива 2004/109/ЕО относно хармонизиране изискванията за прозрачност по отношение на информацията за издателите, чиито ценни книжа са допуснати за търгуване на регулиран пазар (1) (наричана по-долу „предложената директива“).

ЕЦБ е компетентна да даде становище на основание член 127, параграф 4 и член 282, параграф 5 от Договора за функционирането на Европейския съюз, тъй като предложената директива съдържа разпоредби, които засягат допринасящата роля на Европейската система на централните банки за гладкото провеждане на политики, свързани със стабилността на финансовата система, както е посочено в член 127, параграф 5 от Договора. Управителният съвет прие настоящото становище съгласно изречение първо на член 17.5 от Процедурния правилник на Европейската централна банка.

Съдържащите се в настоящото становище забележки не засягат становището на ЕЦБ относно предложението за директива на Европейския парламент и на Съвета за изменение на директиви 1998/26/ЕО, 2002/87/ЕО, 2003/6/ЕО, 2003/41/ЕО, 2003/71/ЕО, 2004/39/ЕО, 2004/109/ЕО, 2005/60/ЕО, 2006/48/ЕО, 2006/49/ЕО и 2009/65/ЕО във връзка с правомощията на Европейския банков орган, Европейския орган за застраховане и професионално пенсионно осигуряване и Европейския орган за ценни книжа и пазари (2).

1. Общи забележки

1.1. ЕЦБ приветства стремежа за засилване на защитата на инвеститорите като се опрости информацията в проспектите и същата се направи по-лесна за разбиране. По специално, по отношение на по-малко стандартизираните видове ценни книжа, като например ценни книжа, обезпечени с активи, и други видове обезпечени ценни книжа, в частност обезпечени облигации, за инвеститорите и регулаторните органи би било полезно да разполагат с едно добре обяснено обобщение, съдържащо ключовата информация относно ценните книжа и съответните участващи страни, както и да бъде въведен цялостен режим на отговорност за информацията в обобщението. Това ще осигури съпоставимост не само между класовете активи, а и между ценните книжа в рамките на класовете активи.

1.2. В това отношение ЕЦБ силно приветства настоящия диалог между ЕЦБ, компетентните органи и отрасъла относно възможността за създаване на стандарт за референтните данни за ценни книжа и емитенти с цел предоставяне на тези данни, посредством международна публична инфраструктура, на разположение на лицата, отговорни за формирането на политиката, регулаторните органи и финансовите пазари. Една такава инфраструктура би предоставила на всички заинтересовани страни достъп до висококачествените данни, необходими за извършване на по-своевременни и надеждни анализи на все по-сложните финансови пазари, особено по време на сътресения (3).

2. Специфични забележки

Оповестяване на кредитни операции на централни банки съгласно законодателството на ЕС

2.1. Директива 2003/71/ЕО (4), Директива 2004/109/ЕО (5) и другото законодателство на ЕС (6) съдържат различни изисквания за оповестяване на информация в полза на пазарите и за защита на инвеститорите. Някои от тези директиви предвиждат изключения от правилата за оповестяване. В частност, съгласно член 8, параграф 2 от Директива 2003/71/ЕО: „Компетентният орган на държавата-членка по произход може да оправомощи заличаването от проспекта на определена информация, предвидена по силата на настоящата директива или в мерките за изпълнение, указани в член 7, параграф 1, ако той сметне, че: а) оповестяването на такава информация би било в противоречие с обществения интерес“. Подобно изключение не е предвидено в Директива 2004/109/ЕО.

2.2. Както показа последната финансова криза, за благоприятстване на гладкото и бързо предоставяне на кредитиране от централните банки или на други ликвидни улеснения, включително в кризисни ситуации, следва да се създаде ясна правна рамка. В тази връзка, информацията относно кредитирането от централни банки или другите ликвидни улеснения, предоставени на определена кредитна институция, включително относно спешната помощ за осигуряване на ликвидност, е необходимо да бъде съхранявана като поверителна, за да се допринесе за стабилността на финансовата система като цяло и да се поддържа общественото доверие по време на криза. Горепосоченото изключение по член 8, параграф 2, буква а) от Директива 2003/71/ЕО може евентуално да бъде използвано като правно основание за неоповестяване на определена информация относно операциите на централните банки, включително относно спешната помощ за осигуряване на ликвидност. Изключението от задълженията за оповестяване обаче следва да се предвиди изрично в цялото съответно законодателство на ЕС. Освен това, нормалното функциониране на финансовата система налага въвеждането на ясно изключение, тъй като една оценка на необходимостта за оповестяване във всеки отделен случай би могла да доведе до безизходица, когато се изисква бързо действие. Поради тези причини, в приложението са посочени предложения за изменение на Директива 2003/71/ЕО и Директива 2004/109/ЕО. Съответните изменения следва да бъдат въведени навсякъде в приложимото законодателство на ЕС, уреждащо изискванията за оповестяване на информация.

2.3. ЕЦБ е готова да оказва допълнително сътрудничество на Комисията по този въпрос.

3. Предложения за изменение

В случаите, когато ЕЦБ предлага изменения на предложената директива, в приложението са представени отделните предложения за изменения, придружени от обяснителен текст.

Съставено във Франкфурт на Майн на 11 януари 2010 година. Председател на ЕЦБ Jean-Claude TRICHET

(1) COM(2009) 0491 окончателен.

(2) COM(2009) 0576 окончателен.

(3) Виж „Бележки относно бъдещето на европейското финансово регулиране и надзор“ (‘Remarks on the future of European financial regulation and supervision’), програмно обръщение от Jean-Claude TRICHET, председател на ЕЦБ, на заседание на Европейския комитет на регулаторите на ценни книжа, Париж, 23 февруари 2009 г., достъпно на http://www.ecb.europa.eu

(4) Директива 2003/71/ЕО на Европейския парламент и на Съвета от 4 ноември 2003 г. относно проспекта, който следва да се публикува, когато публично се предлагат ценни книжа или когато се допускат ценни книжа до търгуване, и за изменение на Директива 2001/34/ЕО, ОВ L 345, 31.12.2003 г., стр. 64.

(5) Директива 2004/109/ЕО на Европейския парламент и на Съвета от 15 декември 2004 г. относно хармонизиране изискванията за прозрачност по отношение на информацията за издателите, чиито ценни книжа са допуснати за търгуване на регулиран пазар, и за изменение на Директива 2001/34/ЕО, ОВ L 390, 31.12.2004 г., стр. 38.

(6) По-точно, Четвърта директива 78/660/ЕИО на Съвета от 25 юли 1978 г., приета на основание член 54, параграф 3, буква ж) от Договора относно годишните счетоводни отчети на някои видове дружества, ОВ L 222, 14.8.1978 г., стр. 11; Седма директива 83/349/ЕИО на Съвета от 13 юни 1983 г., приета на основание член 54, параграф 3, буква ж) от Договора относно консолидираните счетоводни отчети, ОВ L 193, 18.7.1983 г., стр. 1; Директива 2003/6/ЕО на Европейския парламент и на Съвета от 28 януари 2003 г. относно търговията с вътрешна информация и манипулирането на пазара (пазарна злоупотреба), ОВ L 96, 12.4.2003 г., стр. 16.